CELEX: 52014DC0407
Language: mt
Date: 2014-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Estonja għall-2014 u li twassal opinjoni tal-Kunsill dwar il-programm ta' stabbiltà tal-Estonja għall-2014

|
			
		
		
		52014DC0407
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Estonja għall-2014 u li twassal opinjoni tal-Kunsill dwar il-programm ta' stabbiltà tal-Estonja għall-2014 /* COM/2014/0407 final */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma
tal-Estonja għall-2014
u li twassal opinjoni tal-Kunsill dwar il-programm ta' stabbiltà tal-Estonja
għall-2014
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 121(2) U 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget
u s-sorveljanza u l-koordinazzjoni ta' politika ekonomika[1], u
b'mod partikolari l-Artikolu 5(2) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra r-riżoluzzjonijiet
tal-Parlament Ewropew[3],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkunsidra l-opinjoni tal-Kumitat Ekonomiku u Finanzjarju,
Wara li kkunsidra l-opinjoni tal-Kumitat tal-Protezzjoni
Soċjali,
Wara li kkunsidra l-opinjoni tal-Kumitat tal-Politika
Ekonomika,
Billi: 
(1)                   
Fis-26 ta' Marzu 2010, il-Kunsill
Ewropew qabel mal-proposta tal-Kummissjoni biex tiġi mnedija
strateġija ġdida għat-tkabbir u l-impjiegi, Ewropa 2020,
ibbażata fuq koordinazzjoni msaħħa tal-politiki tal-ekonomija,
li tiffoka fuq il-punti ewlenin fejn hija meħtieġa azzjoni sabiex
jissaħħaħ il-potenzjal tal-Ewropa għal tkabbir sostenibbli
u kompetittività.
(2)                   
Fit-13 ta' Lulju 2010, il-Kunsill, abbażi
tal-proposti tal-Kummissjoni, adotta rakkomandazzjoni dwar il-linji gwida
ġenerali għall-politiki ekonomiċi għall-Istati Membri u
l-Unjoni (mill-2010 sal-2014) u, fil-21 ta' Ottubru 2010, adotta
deċiżjoni dwar il-linji gwida għall-politiki tal-impjiegi
tal-Istati Membri, li flimkien jiffurmaw il-"linji gwida integrati". L-Istati
Membri kienu mistiedna sabiex jikkunsidraw il-linji gwida integrati
fil-politiki ekonomiċi u tal-impjiegi tagħhom.
(3)                   
Fid-29 ta' Ġunju 2012,
il-Kapijiet ta' Stat jew ta' Gvern iddeċidew dwar Patt għal Tkabbir u
Impjiegi, li jipprovdi qafas koerenti għal azzjoni f'livell nazzjonali,
dak tal-UE kif ukoll taż-Żona tal-Euro permezz tal-użu
tal-għodod, l-istrumenti u l-politiki kollha possibbli. Huma ddeċidew
dwar azzjoni li għandha tittieħed fil-livell tal-Istati Membri, b'mod
partikolari li tesprimi impenn b'mod sħiħ sabiex jinkisbu l-objettivi
tal-Ewropa 2020 u jiġu implimentati r-rakkomandazzjonijiet
speċifiċi għall-pajjiż.
(4)                   
Fid-9 ta' Lulju 2013, il-Kunsill
adotta rakkomandazzjoni dwar il-programm nazzjonali ta' riforma tal-Estonja
għall-2013 u wassal l-opinjoni tiegħu dwar il-programm ta' stabbiltà
tal-Estonja aġġornat għall-2012-2017. Fil-15 ta' Novembru 2013,
b'konformità mar-Regolament (UE) Nru 473/2013[4], il-Kummissjoni
ppreżentat l-opinjoni tagħha dwar l-abbozz ta' pjan baġitarju
tal-Estonja għall-2014[5].
(5)                   
Fit-13 ta' Novembru 2013, il-Kummissjoni
adottat l-Istħarriġ Annwali dwar it-Tkabbir[6], li jagħti bidu
għas-Semestru Ewropew 2014 tal-koordinazzjoni tal-politika ekonomika.
Fl-istess ġurnata abbażi tar-Regolament (UE) Nru 1176/2011, il-Kummissjoni
adottat ir-Rapport dwar il-Mekkaniżmu ta' Twissija[7], li fih l-Estonja ma
kinitx identifikata bħala wieħed mill-Istati Membri li dwaru
għandu jitwettaq eżami mill-ġdid fil-fond.
(6)                   
Fl-20 ta' Diċembru 2013,
il-Kunsill Ewropew approva l-prijoritajiet li jiżguraw stabbiltà
finanzjarja, konsolidament fiskali u azzjoni biex jissaħħaħ
it-tkabbir. Il-Kunsill enfasizza l-ħtieġa li jissokta l-konsolidament
fiskali differenzjat u favur it-tkabbir, sabiex il-kundizzjonijiet ta' self
għall-ekonomija jerġgħu lura għan-normal, jiġu
promossi t-tkabbir u l-kompetittività, jiġu trattati l-qgħad u
l-konsegwenzi soċjali tal-kriżi, u biex l-amministrazzjoni pubblika
tiġi mmodernizzata.
(7)                   
Fit-8 ta' Mejju 2014, l-Estonja ppreżentat
il-programm nazzjonali ta' riforma għall-2014 u
fid-29 ta' April 2014 il-programm tagħha ta' stabbiltà
għall-2014. Biex jiġu kkunsidrati l-konnessjonijiet ta' bejniethom,
iż-żewġ programmi ġew ivvalutati fl-istess żmien.
(8)                   
L-objettiv tal-istrateġija baġitarja
msemmi fil-Programm ta' Stabbiltà 2014 għandu jkun objettiv tat-terminu
medju biex jibni bafers fiskali għal żminijiet diffiċli
fl-ekonomija. Il-programm jikkonferma l-objettiv preċedenti tat-terminu
medju tal-eċċess strutturali, li huwa aktar strinġenti minn dak
li jitlob il-Patt ta' Stabbiltà u Tkabbir. Il-bilanċ strutturali kkalkulat
mill-ġdid tal-Estonja huwa mistenni li jiddeterjora b'0,1 pp. tal-PDG
fl-2014, għaldaqstant jiddevja mill-pjan ta' aġġustament mitlub,
qabel ma l-PDG jittejjeb b'0,4 pp. fl-2015, u fl-2016-2017 jibqa' qrib
il-bilanċ. Barra minn hekk, il-programm jindika riskju ta' devjazzjoni
mill-valur referenzjarju tan-nefqa fl-2014 u riskju ta' devjazzjoni sinifikanti
fl-2015. Inġenerali, il-pjan ta' aġġustament ippjanat lejn
l-objettiv tat-terminu medju joħloq riskji fir-rigward tal-konformità
mar-rekwiżiti tal-Patt ta' Stabbiltà u Tkabbir. Ix-xenarju makroekonomiku
sottostanti tal-previżjonijiet fiskali fil-programm, li għadu ma
ġiex approvat minn entità indipendenti, huwa plawsibbli u b'mod
ġenerali f'konformità mat-Tbassir tar-Rebbiegħa 2014 tal-Kummissjoni.
Skont it-Tbassir tal-Kummissjoni, id-defiċit strutturali huwa mistenni li
jiddeterjora b'0,1 % tal-PDG fl-2014 li jwassal għal 0,3 % tal-PDG
mqabbel mal-aġġustament meħtieġ u devjazzjoni sinifikanti
meta vvalutat fuq sentejn. Fl-2015 il-Kummissjoni tbassar deterjorament ta' 0,2 %
oħra fil-bilanċ strutturali li jindika devjazzjoni sinifikanti mill-aġġustament
mitlub qrib l-objettiv tat-terminu medju. Hija mistennija devjazzjoni
sinifikanti wkoll fir-rigward tal-valur referenzjarju tan-nefqa matul
l-2014-2015. Abbażi tal-valutazzjoni tal-Programm ta' Stabbiltà 2014 u
t-Tbassir tal-Kummissjoni, skont ir-Regolament Nru 1466/97, l-opinjoni
tal-Kunsill hija li hemm riskju ta' devjazzjoni sinifikanti mill-objettiv tat-terminu
medju fl-2014 u l-2015. Ir-regola tal-bilanċ strutturali dwar
il-konformità mat-Trattat dwar l-Istabbiltà, il-Koordinazzjoni u l-Governanza daħlet
fis-seħħ permezz tal-Att dwar il-Baġit tal-Istat
fit-23 ta' Marzu 2014, iżda r-regola għad trid
tiġi kkumplimentata bit-tisħiħ tan-natura vinkolanti tal-miri
tan-nefqa multiannwali.
(9)                   
Fir-rigward tas-suq tax-xogħol, sar progress
sostanzjali biex jitnaqqas il-qgħad fost
iż-żgħażagħ u dak fit-tul. B'mod partikolari,
il-miżuri li jipprovdu inċentivi għax-xogħol għal
ħaddiema b'paga baxxa għandhom jingħataw importanza. Huwa meħtieġ li jsiru aktar sforzi
sabiex jiġi indirizzat in-nuqqas tal-forza tax-xogħol li dejjem qed
jiżdied, inkluż ħruġ mis-suq tax-xogħol li
jirriżulta mill-età u raġunijiet ta' saħħa u diżabilità.
Għaldaqstant, l-adozzjoni f'waqtha u l-implimentazzjoni tar-Riforma
tal-Kapaċità għax-Xogħol, filwaqt li tiġi żgurata disponibbiltà
ta' servizzi ta' sostenn, huma rilevanti ħafna. Il-kosteffettività
tan-nefqa tal-politika tal-familja tista' tittejjeb, inkluż permezz ta'
riallokazzjoni tal-finanzjament mill-benefiċċji tal-ġenituri
bħal servizzi għall-indukrar tat-tfal. Huwa mistenni li dan iwassal
biex in-nisa jirritornaw qabel għas-suq tax-xogħol u jnaqqas
id-differenza kbira u persistenti bejn il-pagi tal-irġiel u n-nisa. Jeħtieġ
li l-isforzi biex jiġu promossi l-intraprenditorija u l-ħolqien
tax-xogħol fir-reġjuni barra t-Tallinn u t-Tartu jiżdiedu sabiex
jiġi evitat li d-differenzi ta' żvilupp ekonomiku jikbru u jitnaqqas
il-qgħad, speċjalment fost il-ħaddiema bi ftit kompetenzi
professjonali.
(10)               
Fil-qasam tal-edukazzjoni u t-taħriġ, riċentament ġew adottati riformi biex
l-edukazzjoni tkun konformi mar-rekwiżiti tas-suq tax-xogħol. Aktar
sforzi huma meħtieġa biex tiġi ffaċilitata
t-tranżizzjoni mill-edukazzjoni għall-impjieg. Sforzi
sistematiċi huma meħtieġa, b'mod partikolari li jinvolvu sħab
soċjali, biex tiżdied il-parteċipazzjoni fl-edukazzjoni u
t-taħriġ vokazzjonali u t-tagħlim ibbażat fuq xogħol,
speċjalment apprendistat. L-implimentazzjoni tal-Istrateġija ta'
Tagħlim tul il-Ħajja tirrikjedi sforzi serji biex jiġi pprovdut
titjib tal-ħiliet, taħriġ mill-ġdid, u livelli ta'
kwalifiki, li huma meħtieġa ferm, speċjalment għal persuni
f'pożizzjonijiet dgħajfa rigward is-suq tax-xogħol. Hemm qafas
ta' speċjalizzazzjoni intelliġenti li jinkludi l-Istrateġija
dwar l-Intraprenditorija u t-Tkabbir u l-Istrateġija dwar ir-Riċerka,
l-Iżvilupp u l-Innovazzjoni b'enfażi fuq il-prijoritajiet
kondiviżi filwaqt li l-oqsma tematiċi jkomplu jiġu
speċjalizzati. L-isforzi għandhom jissoktaw lejn
l-internazzjonalizzazzjoni u l-prijoritizzazzjoni tas-sistema tar-riċerka
u l-iżvilupp u l-innovazzjoni, minħabba d-daqs żgħir
tal-ekonomija.
(11)               
L-intensità tar-riżorsi tal-Estonja tkompli
tkun għolja ħafna. Sar progress biex tiġi indirizzata
l-effiċjenza tal-enerġija tal-binjiet pubbliċi, iżda
l-isforzi jeħtieġ li jiżdiedu u jiġu sostnuti, b'mod
partikolari fis-setturi residenzjali u industrijali. Sar progress sostanzjali
rigward l-immaniġġar tal-iskart u r-rimi f'miżbla, filwaqt li
jeħtieġ li tiġi żgurata l-vijabbiltà ekonomika
tar-riċiklaġġ. Miżuri fil-Pjan ta' Żvilupp
tat-Trasport jeħtieġ li jkunu implimentati, b'mod partikolari, sabiex
l-Estonja tkun tista' tikkontrolla l-emissjonijiet tas-CO2
fis-settur mhux ETS. L-effiċjenza tal-enerġija tat-trasport
tal-merkanzija tista' tittejjeb bl-użu ta' mezzi ta' trasport aktar
sostenibbli. L-użu tat-trasport pubbliku jista' jkompli jiżdied
permezz ta' tisħiħ tal-komplementarjetà tan-netwerks reġjonali u
l-interkonnessjonijiet bejn it-trasport bil-kowċ u dak ferrovjarju
tal-passiġġieri. L-użu tal-karozzi privati jiżdied, filwaqt
li l-età medja tal-flotta tal-karozzi tal-passiġġieri huwa kważi
d-doppju tal-medja tal-UE u l-karozzi tal-passiġġieri ġodda huma
fost l-aktar li jniġġsu l-arja fl-UE. Tisħiħ sostanzjali tal-inċentivi
ambjentali, inkluż it-tassazzjoni, huwa meħtieġ. Filwaqt li
ttieħdu passi sinifikanti fil-konnessjonijiet tal-enerġija
transkonfinali, il-konnessjoni b'mod sħiħ tas-suq tal-enerġija
tal-Estonja mal-UE tkun teħtieġ żmien u investiment.
(12)               
It-twessigħ tad-differenzi reġjonali
flimkien mat-tendenzi demografiċi negattivi, in-nuqqas ta' effiċjenza
kif ukoll kooperazzjoni fost il-gvernijiet lokali jxekkel il-potenzjal ta'
żvilupp tal-Estonja. B'mod partikolari, il-provvediment ta' servizzi
pubbliċi ta' kwalità f'livell lokali jibqa' jirrappreżenta sfida,
inkluż dawk mitluba bil-Liġi. Dan jirrifletti parzjalment l-ispariġġ
persistenti bejn il-kapaċità fiskali u responsabbiltajiet devoluti
f'muniċipalitajiet żgħar kif ukoll f'ekonomiji ta' skala
limitata. L-għoti ta' servizzi aktar effiċjenti u
aċċessibbli f'livell lokali, ibbażat fuq oqsma ta' servizzi u
standards minimi ta' servizzi, speċjalment fit-trasport, kura fit-tul,
edukazzjoni bikrija tat-tfal u servizzi soċjali, huwa prerekwiżit
biex l-attivazzjoni u l-miżuri tas-suq tax-xogħol ikunu effettivi.
(13)               
Fil-kuntest tas-Semestru Ewropew, il-Kummissjoni
wettqet analiżi komprensiva tal-politika ekonomika tal-Estonja. Il-Kummissjoni
vvalutat il-programm ta' stabbiltà u l-programm ta' riforma nazzjonali. Hija ma
kkunsidratx biss ir-rilevanza tagħhom għall-politika fiskali u
soċjoekonomika sostenibbli fl-Estonja iżda wkoll il-konformità
tagħhom mar-regoli u l-gwida tal-UE, minħabba l-ħtieġa
għat-tisħiħ tal-governanza ekonomika globali tal-Unjoni Ewropea
billi jiġi pprovdut kontribut fil-livell tal-UE
fid-deċiżjonijiet nazzjonali futuri. Ir-rakkomandazzjonijiet
tagħha skont is-Semestru Ewropew jidhru fir-rakkomandazzjonijiet minn (1)
sa (5) hawn taħt.
(14)               
Abbażi ta' din il-valutazzjoni, il-Kunsill eżamina
l-programm ta' stabbiltà tal-Estonja, u l-opinjoni tiegħu[8] tidher b'mod
partikolari fir-rakkomandazzjoni (1) ta' hawn taħt.
(15)               
Fil-kuntest tas-Semestru Ewropew il-Kummissjoni
wettqet ukoll analiżi tal-politika ekonomika taż-żona tal-euro
inġenerali. Abbażi ta' din l-analiżi, il-Kunsill ħareġ
rakkomandazzjonijiet speċifiċi għall-Istati Membri li l-munita
tagħhom hija l-euro. L-Estonja għandha tiżgura wkoll li jkun
hemm implimentazzjoni sħiħa u f'waqtha ta' dawn
ir-rakkomandazzjonijiet.
B'DAN JIRRAKKOMANDA li fil-perjodu bejn
l-2014-2015 l-Estonja tieħu azzjoni biex:
1.           Issaħħaħ
il-miżuri baġitarji għall-2014 sabiex tiġi evitata
devjazzjoni sinifikanti fid-dawl tad-distakk emerġenti ta' 0,3 % tal-PDG
abbażi tat-tbassir tar-rebbiegħa tal-Kummissjoni għall-2014, li
jindika riskju tad-devjazzjoni sinifikanti mqabbel mar-rekwiżiti tal-Patt
ta' Stabbiltà u Tkabbir. Fl-2015, issaħħaħ b'mod sinifikanti l-istrateġija
baġitarja biex tiżgura li tilħaq l-objettiv tat-terminu medju u
tkomplih minn hemm 'il quddiem. Tikkumplimenta r-regola baġitarja b'aktar regoli
ta' nefqa multiannwali vinkolanti fil-qafas baġitarju tat-terminu medju u
tkompli ssaħħaħ l-effiċjenza tan-nefqa pubblika.
2.           Ittejjeb l-inċentivi
għax-xogħol permezz ta' miżuri mmirati għal ħaddiema
b'paga baxxa. Tiffoka l-isforzi ta' attivazzjoni fuq dawk l-aktar
imbiegħda mis-suq tax-xogħol, b'mod partikolari billi tiżgura
l-adozzjoni u l-implimentazzjoni fil-ħin tar-riforma tal-kapaċità
tax-xogħol. Iżżid
l-effiċjenza u l-kosteffettività tal-politika tal-familja filwaqt li ttejjeb
id-diponibbiltà u l-aċċessibbiltà tal-indukrar tat-tfal. Tuża
miżuri kkoordinati biex toħloq żvilupp ekonomiku u intraprenditorija
fir-reġjuni li jiffaċċjaw livell għoli ta' qgħad.
3.           Tiżgura r-rilevanza
tas-suq tax-xogħol tas-sistemi ta' edukazzjoni u taħriġ,
ittejjeb il-livelli ta' ħiliet u l-kwalifiki billi żżid
il-miżuri ta' tagħlim tul il-ħajja u żżid b'mod
sistematiku l-parteċipazzjoni fl-edukazzjoni u t-taħriġ
vokazzjonali, inkluż fl-apprentistat. Tkompli tintensifika
l-prijoritizzazzjoni u l-ispeċjalizzazzjoni fis-sistemi ta' riċerka u
innovazzjoni u ssaħħaħ il-kooperazzjoni bejn in-negozji, l-istituzzjonijiet
ogħla ta' edukazzjoni u riċerka biex tikkontribbwixxi
għall-kompetittività internazzjonali.
4.           Iżżid l-isforzi
biex ittejjeb l-effiċjenza tal-enerġija, b'mod partikolari
fil-binjiet residenzjali u industrijali. Issaħħaħ sostanzjalment
l-inċentivi ambjentali għas-settur tat-trasport biex tikkontribwixxi
għal mobbiltà anqas intensiva fir-riżorsi. Tkompli l-iżvilupp
tal-konnessjonijiet ma' Stati Membri ġirien biex tiddiversifika s-sorsi
tal-enerġija u tkompli tippromwovi l-kompetizzjoni permezz ta'
integrazzjoni msaħħa tas-swieq Baltiċi tal-enerġija.
5.           Tibbilanċja aħjar
id-dħul tal-gvern lokali mqabbel mar-responsabbiltajiet devoluti. Ittejjeb
l-effiċjenza tal-gvernijiet lokali u tiżgura l-provvediment ta'
servizzi pubbliċi ta' kwalità f'livell lokali, speċjalment servizzi
soċjali li jikkumplimentaw il-miżuri ta' attivazzjoni.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               COM(2014) 407 finali.
[3]               P7_TA(2014)0128 u P7_TA(2014)0129.
[4]               ĠU L 140, 27.5.2013, p. 11.
[5]               C(2013) 8002 finali.
[6]               COM(2013) 800 finali.
[7]               COM(2013) 790 finali.
[8]               Skont l-Artikolu 5(2) tar-Regolament tal-Kunsill (KE)
Nru 1466/97.